**Тезис.**

Мин Бәзәкә авылы мәктәбенең 10нчы сыйныфында белем алам. Укытучы апам булачак укуларның темасы һәм бурычлары белән таныштырганнан соң: “Мәктәбебезгә ниди шәхеснең исемен бирер идең?”- дип сорагач, мин бер минут та икеләнмичә, мәктәбебезгә яучыбыз М. Гыймазетдинов исемен бирер идем дип җавап бирдем. Тик бер минем фикерем белән генә чикләнмичә, без: “Мәктәбебезгә нинди шәхес исемен бирер идегез?”- дигән сорау белән укытучыларыбыз, укучыларыбыз һәм кайбер авылдашларыбыздан сорау алу үткәрдек. Әлеге сораштырулар нәтиҗәсендә, фикер белдерүдә катнашкан 80 кешенең 35е – М. Гыймазетдинов исемен, 18 кеше – республиканың танылган табибы, онколог –Тазиев Рифкать, 15 кеше Мәхмутовлар династиясен, 12 кеше - Бөек ватан сугышы ветераны Хөснетдинов Фәйзелхак исемен мәктәбебезгә бирер идем, дип үз фикерләрен белдерделәр. Шуның белән мин фәнни-эзләнү эшенең башында әйтелгән фикеремнең күпчелек белән уртак булуына инандым һәм без мәктәбебез М. Гыймазетдинов исемен йөртергә лаеклы дигән фикерне раслау теләге белән фәнни-эзләнү эшен башлап җибәрдек.

Эшем М. Гыймазетдиновның бертуган апасы Римма апа Гыймазетдинова, яшьтәше Тәскирә апа Галиева һәм Бәзәкә урта мәктәбенең ветеран укытучысы Рәмзия апа Мөхетдинова сөйләгән материалларга нигезләнеп эшләнде.

Фәнни – тикшерү эшебез түбәндәге максатлардан чыгып башкарылды:

* Мәктәбебезнең килеп чышын өйрәнү;
* Күренекле шәхесләребезнең, шул исәптән М. Гыймазетдиновның тормыш юлын өйрәнү;
* Укучыларда туган якка карата мәхәббәт, горурлык хисләре тәрбияләү
* Мәктәбебзнең М. Гыймазетдинов исемен йөртергә лаеклы булуын исбатлау.

Бурычлар:

* Мәктәбебез тарихын өйрәнү;
* Матбугат материаллары, истәлек язмалар, документлар белән танышу;
* Авыл картлары, М. Гыймазетдиновның якыннары белән очрашып әңгәмә кору.

Фәнни эшнең практик әһәмияте: әлеге хезмәтне сыйныф сәгатьләре, сыйныфтан тыш чаралар үткәргәндә кулланырга мөмкин.

Тикшерү объекты булып мәктәп тарихын һәм М. Гыймазетдиновның тормыш һәм иҗат юлын өйрәнү тора.

Тикшерү методы – анализ ясау.

        Эшнең төзелеше: кереш, төп өлеш, йомгаклау һәм әдәбият исемлегеннән гыйбарәт.

Иң беренче эш булып мәктәбебез тарихын, авылыбызда беренче белем учакларының барлыкка килүен өйрәндек. Авылыбызның аксакллары, өлкәннәре белән әңгәмәләр уздырып, исән калган тарихи документларны карап чыкканнан соң, без мәктәбебез тарихына кагылышлы күп кенә кызыклы материаллар таптык. Мәктәбебезнең үсеше, беренче укытучылары һәм укучылары турындагы мәгълүматлар безнең эзләнү эшебездә чагылыш тапты.

Эзләнү эшенең икенче этабында Марсель Гыймазетдиновның тормыш һәм иҗат эшчәнлеген өйрәндек. Төп өлешенең 2 бүлеген шуңа багышладык. Моннан тыш, авылыбыздагы башка күренекле шәхесләренең тормыш һәм хезмәт юлларына да күзәтү ясадык. Чыгышымның бу өлешемдә сүзне авылыбызның ихтирамлы ветеран укытучысы, М. Гыймазетдинов иҗатын якыннан өйрәнгән, 1995нче елда М.Гыймазетдинов исемендәге Татрстан мәктәп әдәби музеен нигезләгән Мөхетдинова Рәмзия апага бирәсем килә (видео №1).

Узган елны мәктәбебез язучының 70 еллыгын зурлап үткәрде, укучыларыбыз язучының каберен чистартып торалар, ел саен мәктәбебездә М.Гыймазетдинов укулары үтә. Балаларыбыз Марсель абый иҗаты белән якыннан таныш. Тик шунысы аянычлы: әлеге музейны 2003 нче елда су басты, бик күп экземплярлар юкка чыкты. Хәзерге көндә, без -яңа буын- бу югалтуны кире кайтарырга, мәктәбебезгә шагыйрь исемен бирергә бурычлы дип уйлыйм. Тарихта бик сирәк туучы мондый шәхесләребезне дә кадерләмәсәк, аларны данламасак, кем кадерләр, кем хәтерләр?!

Мин кемнәрдән генә Марсель Гыймазетдинов турында сорасам да, кайдан гына аның турында укысам да, аның чын ир, хезмәт кешесе, кешелекле, намуслы булуын ишетәм, укыйм, күрәм. Бүгенге көндә мондый кешеләргә сокланмыйча, алар белән горурланмыйча мөмкин түгел! Аның күркәм эшләре, сокландыргыч шигырьләре безнең күңелләрдә сакланыр, безнең өчен һәрчак үрнәк булыр! Әгәр дә мәктәбем М. Гыймазетдинов исемен йөртсә, мин моның белән бик горурланыр идем.

Алай гына да түгел, бу эшем эзләнү эше генә булып түгел, ә авылдашларымның уртак фикер җимеше булып югары вәкаләтле органнарга барып ирешә алса, мин чыннан да бик бәхетле булыр идем.